Awo olwatuuka, nga wabaawo amakovu abiri agaali gatambula nga gayita ku lubalama lw’ennyanja. Ku makovu gano kwaliko ekkulu n’etto. Nga gatambula, ekkovu ekkulu lyagamba etto nti, “Engeri gy’otambula si nnungi. Otambula osaatuuka nnyo. Kaakano, gezaako okutambula nga weegendereza tulabe. Ekkovu ekkulu ne lyongerako era nti, “Bwe tuba tutambula, tutambula tudda mu maaso sso si kutambula nga tuwetaaweta erudda n’erudda.” Akakovu akato ne kaanukula ekkulu nti, “Bwe mba ntambula ndabira ku ggwe. Era n’okutambula nga mpeta erudda n’erudda nabyo mbirabira ku ggwe. Nnyinza ntya okutambula obutereevu nga nzira mu maaso kyokka nga ggwe otambula odda erudda n’erudda?” Ekkovu ekkulu bwe lyawulira bino, lyasooka ne liyimiriramu. Kye lyava ligamba akakovu akato nti, “Leka nkulage engeri gye tulina okutambula. Ka ntambule nga naawe bw’okola kye nkola. Kati nkusaba weetegereze nga bwe ntambula.” Ekkovu ekkulu lyatandika okutambula nga ligenda mu maaso nga n’ekkovu etto bwe livaako emabega. Mu kaseera katono amakovu gombi gaatandika okutambula obulungi nga tewali linenya linnaalyo. Ekyokuyiga ekiri mu kagero kano kiri nti: Bwe tuba twagala okuyigiriza omuntu ekintu ekirungi, tuteekeddwa okukola ekyo kyennyini kye twagala ayige.